b'\n_START_ARTICLE_\nIskanje\n_START_SECTION_\nOzadje\n_START_PARAGRAPH_\nSkupina je, po tem ko se je avgusta 1990 preimenovala v Dru\xc5\xa1tvo mrtvih pesnikov, aktivno nastopala: 29. novembra 1991 so v novome\xc5\xa1ki \xc5\xa1portni dvorani Marof organizirali odmeven koncert s predstavitvijo lastne glasbe in ustvarjanja. Sledilo je \xc5\xa1e nekaj nastopov na ve\xc4\x8djih koncertnih odrih, ko je skupino nepri\xc4\x8dakovano zapustil bobnar Simon \xc5\xbdi\xc5\xbeek. Skupina je ravno tedaj dobila ponudbo za nastop na open air festivalu Rock am See v Hannovru. \xc5\xbdi\xc5\xbeek je pristal \xc5\xa1e na ta zadnji nastop in tako je skupina svojo glasbo predstavila tudi v Nem\xc4\x8diji._NEWLINE_V za\xc4\x8detku leta 1992 je bila na nate\xc4\x8daju za Pop delavnico 1992 sprejeta skladba Boruta Tirana z naslovom "Ko te ni", s katero so DMP dosegli 5. mesto po oceni strokovne \xc5\xbeirije in naziv najbolj obetavne skupine. Na Pop delavnici je debitiral tudi novi bobnar skupine Marko Zajc._NEWLINE_Zadnje dni pred potekom roka za nate\xc4\x8daj za Pop delavnico 1993 so se \xc4\x8dlani DMP spet odpravili v studio in posneli Alanovo skladbo "Ko pri\xc5\xbege\xc5\xa1 nov dan", ki je nato postala zmagovalna skladba po izboru strokovne \xc5\xbeirije. Skupina pa kljub temu ni imela ve\xc4\x8d nastopov. V skupini se je pojavilo malodu\xc5\xa1je, zaostrili so se nekateri konflikti, kar vse je imelo za posledico, da je iz benda od\xc5\xa1el klaviaturist Bo\xc5\xa1tjan Kova\xc4\x8di\xc4\x8d. Preostali \xc4\x8dlani so k igranju povabili mladega Igorja Lumperta, danes enega vodilnih slovenskih jazzovskih saksofonistov, ki je takoj vnesel v skupino novega zanosa, vendar so vsi skupaj po skoraj enoletnem muziciranju (med drugim so DMP v tem \xc4\x8dasu tudi zmagali na rock festivalu Vipavska trgatev 1993) ugotovili, da se zna\xc4\x8dajsko ne ujemajo, in tako je tudi Igor sporazumno zapustil bend. Zamenjal ga je Mitja Bobnar, pa je tudi on kmalu odnehal zaradi osebnih obveznosti, ki mu niso dovoljevale posve\xc4\x8dati dovolj \xc4\x8dasa skupini. Preostali \xc5\xa1tirje \xc4\x8dlani so spoznali, da je za vse najbolj\xc5\xa1e, \xc4\x8de ostanejo kvartet, kar pa seveda ni prepre\xc4\x8devalo, da pri posameznih projektih ne bi sodelovali tudi drugi glasbeniki.\n_START_SECTION_\nSnemanje\n_START_PARAGRAPH_\n\xc5\xbde pred koncertom v Hannovru je skupina v ljubljanskem Studiu Akademik posnela dve skladbi ("Mestni Robin Hood" in "Vse reke te\xc4\x8dejo") ter v Studiu Metro tri skladbe ("Prvi Novome\xc5\xa1\xc4\x8dan", "Pomlad narodov" in "Tvoj svet"). Avgusta 1992 istega leta se je bend z bobnarjem Markom Zajcem odpravil v Studio Luca v Novem mestu, da bi posnel svojo prvo kaseto, ki so jo poimenovali Iskanje in je iz\xc5\xa1la pri ZKP RTVS marca 1993. Kot koproducent in tonski mojster je sodeloval Toma\xc5\xbe Maras-Mot.'